น้ำมันพืชไทยเอาอยู่ เชาว์ฯลั่นฟื้นแล้วจ้า
สินค้าโภคภัณฑ์เหนื่อย น้ำมันพืชไทยลดสต๊อกถั่วเหลืองลั่นยังเอาอยู่ เชาว์ สตีลยิ้มราคาเหล็กฟื้นแล้ว
9 มิ.ย. 2555

สินค้าโภคภัณฑ์เหนื่อย น้ำมันพืชไทยลดสต๊อกถั่วเหลืองลั่นยังเอาอยู่ เชาว์ สตีลยิ้มราคาเหล็กฟื้นแล้ว
นายสุเมธ ดำรงชัยธรรม รองกรรมการผู้จัดการ บริษัท น้ำมันพืชไทย (TVO) เปิดเผยว่า ปีนี้บริษัทเน้นใช้กลยุทธ์บริหารความเสี่ยงลดปริมาณการเก็บถั่วเหลืองทั้งวัตถุดิบและสำเร็จรูปเหลือเพียงเฉลี่ย 1 เดือน จากปีก่อนเฉลี่ยมากกว่า 1 เดือน เนื่องจากราคาถั่วเหลืองมีความผันผวนมาก
“บริษัทต้องจับจังหวะในการซื้อวัตถุดิบและราคาขายสินค้าให้ดี เพราะการได้ต้นทุนวัตถุดิบที่ถูกไม่ได้หมายความว่าจะขายได้ราคาดีเสมอไป” นายสุเมธ กล่าว
อย่างไรก็ตาม ขณะนี้ราคาถั่วเหลืองไม่ได้ปรับตัวลงในทิศทางเดียวกับราคาน้ำมัน เนื่องจากปริมาณถั่วเหลืองอยู่ในภาวะที่ตึงตัวมาก และราคาอยู่ที่ 14.20 เหรียญสหรัฐ/บุชเชล เพิ่มขึ้นจากต้นปีที่ 11 เหรียญสหรัฐ/บุชเชล ซึ่งเป็นราคาที่บริษัทยังสามารถรับได้โดยยังไม่ต้องขอขึ้นราคาสินค้า 
ทั้งนี้ ปีนี้บริษัทเน้นทำอัตรากำไรขั้นต้นให้อยู่ในระดับ 8-12% และอัตรากำไรสุทธิ 4-5% ซึ่งถือเป็นระดับปกติเท่ากับปี 2552-2553 ส่วนรายได้จะเติบโต 5% จากปีก่อนที่ทำได้ 2.3 หมื่นล้านบาท 
นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ สตีล อินดัสทรี้ (CHOW) เปิดเผยว่า ราคาเหล็กไตรมาสแรกน่าจะเป็นจุดต่ำสุดของปี ตอนนี้ส่วนต่างราคาวัตถุดิบกับราคาขายปรับขึ้นมาอยู่ในระดับที่สมดุลแล้ว และไตรมาส 2 ความต้องการใช้เหล็กในประเทศยังดีต่อเนื่อง